Torhild Uberg

Refleksjonsnotat

Hva tenker du om forskjellen mellom barn og voksnes læring?

Er det forskjell på måten barn og voksne lærer på – hvorfor/hvorfor ikke?

Dette refleksjonsnotatet tar for seg noen spørsmål rundt forskjeller på måten barn og voksne lærer, ut fra egen erfaring som lærer og med henvisning til forskning og litteratur på temaet «voksenpedagogikk».

Som lærer for både barn og voksne, er min erfaring at det er noen viktige forskjeller på hvordan læring skjer i disse to gruppene. Når det er nevnt, vil det også være store forskjeller innad i hver gruppe, fordi noen elever har større læringspotensial og bedre forutsetninger for å lære enn andre.

Når man underviser barn og unge er fokuset ofte rettet mot på å få elevens oppmerksomhet for å oppnå konsentrasjon mot det som skal læres. I undervisningen av voksne opplever jeg i større grad at deltakerne allerede er oppmerksomme, konsentrerte og viser at de har lyst til, og ser nødvendigheten av, å lære. De virker som de i langt større grad er drevet av en indre motivasjon og at de forstår nytteverdien av læring. Dette er selvfølgelig individuelt; noen innser at de må lære mer for å få en jobb, eller for å kunne utdanne seg videre. Andre ønsker kanskje bedre integrering i samfunnet og har forstått at utdanning kan hjelpe dem med å oppnå dette. De innser at utdanning kan gi dem et løft på en sosial rangstige, som kan bidra til høyere lønn og økt status, eller de ønsker rett og slett mer kunnskap om et emne. Det kan synes som at de gjennom sin livserfaring opplever læringen som meningsfull, noe som vil føre til økt motivasjon. Dette er i alle fall min erfaring som lærer, og under skal jeg vise til noe forskning på emnet «voksenpedagogikk» som jeg mener støtter denne erfaringen.

Vi vet etter hvert en del om hvordan barn og unge lærer, og det finnes mye forskning og dokumentasjon på dette området. Spørsmålet er om det ifølge forskning er forskjeller på hvordan barn/unge og voksne lærer. I følge (Tøsse 2005) har det pågått en tilbakevendende internasjonal diskusjon mellom forskere på voksenopplæring om feltets egenart, område og teorigrunnlag helt siden 1920-årene. Mange forskere har vært bekymret for feltets svake teoriutvikling.

Den amerikanske forskeren Malcolm Knowles (1913-97), introduserte begrepet *andragogikk* for å tydeliggjøre skillet mellom barns og voksnes læring. *Voksne er forskjellige fra barn*, hevdet Knowles, *fordi voksne har et reservoar av erfaringer som er en kilde til læring. De er mer selvstyrte enn barn, de er orientert mot sine sosiale roller og er mer enn barn motivert av indre enn av ytre faktorer. Derfor trenger voksne en egen pedagogikk* (Tøsse 2005:2). Ifølge Knowles kjennetegnes voksnes læring av at *den er erfaringsbasert, og at voksne bruker sin erfaring når de tilegner seg læring*. Muligheten til å knytte teori opp mot erfaring og praksis er dermed avgjørende.

Begrepet *transformativ læring* er særlig knyttet til Jack Mezirow. Han slutter seg til Knowles’ syn på *at læringsaktivitetene hos barn og voksne er kvalitativt ulike*. Voksne har et annet utgangspunkt fordi de har flere og rikere *erfaringer*. I tillegg er de mer *selvstyrte*. Illeris (2005), som Knowles, trekker fram den voksnes *livserfaring* som en sentral faktor i forskjellen mellom barns og voksnes læring. Han hevder videre at muligens på grunn av den voksnes livssituasjon, vil den voksne ikke engasjere seg i læring med mindre den er *meningsfull* (Illeris og Berre, 2005)*.* *Motivasjon er knyttet til stoffets meningsfullhet*, hevder Illeris (2005:83).

I følge Bjarne Wahlgren (Wahlgren 1992) er *læringsmiljøet* av stor betydning innen voksenopplæring. Han peker på at *læringsmiljøet er den viktigste voksenpedagogiske faktoren og at for å skape et godt læringsmiljø må det være preget av sosial toleranse.* Han hevder at voksenundervisningen skal være *engasjerende og meningsfull* og at det også er viktig at *variasjon* finner sted, det vil si å veksle mellom teori og praksis.

Et annet viktig punkt når det gjelder forskjellen på barn og voksnes læring, er at forskning rundt årtusenskiftet pekte på gode muligheter for å bruke arbeidsplassen som et studiested og det å kunne trekke videreutdanningen mot arbeidsplassen heller enn å sitte på skolebenken. Dette gjøres nå i langt større grad enn før, og store aktører som Kompetanse Norge (tidligere Vox) støtter mange virksomheter der opplæring skjer på arbeidsplassen, eller nært knyttet til denne. Undersøkelser viser at kompetansebehov og krav til omstilling i bedriften er *viktige læringsfremmende faktorer*. Læringsfremmende arbeidsplasser kjennetegnes både av tilrettelegging av opplæring i form av kurs og av at de er gunstige arenaer for læring i det daglige arbeidet (Forskningsrådet 2020).r

Uansett hva slags grunnsyn en har på læring, vil *motivasjon og engasjement* være sentrale forutsetninger for at læring skal lykkes. Hvis en voksen person oppsøker en skole eller læreinstitusjon vil denne voksne ha et ønske, en motivasjon, *et indre driv for å lære*. Da er det svært viktig at utdanningsinstitusjonen har et godt læringsmiljø.

Som en konklusjon mener jeg mye forskning støtter min erfaring som lærer av både barn og voksne. De tydeligste forskjellene er slik jeg ser det, og forskning understøtter, at voksne i større grad enn barn er drevet av *indre motivasjon*, de ser *nytteverdien* av læring i større grad, de kan knytte det nye de lærer til tidligere erfaring og ikke minst at den voksne er mer *selvstyrt* enn barn.

Jeg er enig med Bjarne Wahlgren om at et godt læringsmiljø har stor verdi for læring. Men jeg mener også at et godt læringsmiljø preget av sosial aksept og toleranse vil være like viktig for barn og unge. Jeg tror at alle, barn og voksne, har behov for å ha det bra for å kunne lære.

**Litteraturliste**

Bjarne Wahlgren. Voksnes forutsetninger for læring. Konferanse : 1992, NVI Trondheim

Forskningsrådet. Norsk utdanningsforskning fram mot 2020. Utdanning 2020 på url: <http://www.forskningsradet.no/prognett-utdanning/Forside/1224697819054>

Knud Illeris og Signe Berre (red) 2005: Tekster om voksenlæring. Roskilde. Roskilde Universitetsforlag.

Sigvart Tøsse fra Marit Rismark og Christian Tønseth (red) (2005): Fasetter i voksnes læring. Vaksne i livslang læring. Trondheim NTNU.